Vruntliken grut vnde wes wy gudes vormogen tovoren. Ersamen, leuen vrundes. Juwen bref, an vns gesand, darinne gi vns scriuen vnder mer worden auescrift enes breues, den ju her Kersten Niclessone, houetman to Wyborch, gesand heft, in welkem breue he ju scriuet, den copman to warnende vor schaden, also dat niemant ensegele up de Russen mit gude etc. Leuen vrunde. Wy vormoden vns, dat juw der gemenen stede vnde vnse breue nu wol gekomen sin, darinne gi vornemen mogen, wo de stede hir mit vns to Lubeke de reise gesloten hebben, vnde bidden vruntliken, dat gi dat ok also holden vnde den copman warnen alumme na inholde der stede scriuen vnde ok na inholde hern Kerstens breue, wente wy des gelikes gerne don willen vnde vnsen borgeren vnde copluden hern Kersten Niclesson bref lesen laten, up dat sik en islik vor schaden moge vorwaren. Jodoch, leuen vrundes, is vns wol vorkomen, wo na der tijd, alse ju der stede vnde vnse breue komen weren van desser vorscreuenen ordinancien, vorbedinge der Russeschen reisen etc., ut juwer stad van den juwen schepe scholen gesegelt sin mit gude to den Russen, dat vns unbillich dunket wesen; begere wi, eft dat also were, dat gi darbi vaeren na ordinancien der stede, alse sik dat gebore, vnde ok bestellen vnde vorvaren laten, dat sodaniges den steden vnde deme gemenen copman to vorvange nicht mer en schee; anders de stede mosten vorder darup vordacht wesen. – – – – – – – – – – – – – – – – – – – – – – – – – Gode sijd bevolen. Screuen vnder vnsem secrete des negesten midwekens vor ad vincula Petri anno etc. xxi:o. Consules Lubicenses. Adress: Den ersamen, vorsichtigen, wisen mannen, heren borgermesteren unde ratmanne to Revele, unsen besundern ghuden vrunden, geschreuen.